ኢትዮጵያ ድርቅን ለመቋቋም  ያደረገችውን ጥረት የልማት አጋሮች አደነቁ
ኢትዮጵያ ያጋጠማትን ድርቅ በዘላቂ የልማት መንገድ ለመቋቋም እያደረገችው ያለው ጥረት የሚደንቅና ለሌሎች የአፍሪካ አገራትም ምሳሌ እንደሚሆን ሶስት ዓለም ዓቀፍ የልማት አጋሮች ገለጹ።ምክትል ጠቅላይ ሚኒስትር ደመቀ መኮንን በጣሊያን ሮም መቀመጫቸውን ካደረጉት የዓለም ዓቀፍ የምግብ ድርጅት(ፋኦ)፣ የዓለም ምግብ ፕሮግራም እና ዓለም ዓቀፍ የግብርና ልማት ፈንድ  የስራ ኃላፊዎች ጋር  በጽሕፈት ቤታቸው ተወያይተዋል።ከፍተኛ ኃላፊዎቹ የሶማሌና የትግራይ ክልሎችን የጎበኙ ሲሆን በዚህም ኢትዮጵያ ድርቅን ለመቋቋም እያከናወነች ያለችውን ተግባርና ችግሩን ከመሠረቱ በመቅረፍ ዘላቂ ወደሆኑ የልማት ግቦች ማተኮሯን መገንዘባቸውን ተናግረዋል፡፡ኢትዮጵያ ድርቁን ለመቋቋም የምታደርገውን ዘላቂ እንቅስቃሴ ተቀናጅተው ለመደገፍ ዝግጁ መሆናቸውንም ገልፀዋል፡፡ በተለይ ዓለም ዓቀፉ የግብርና ልማት ፈንድ በኢትዮጵያ በመስኖ ልማት ዘርፍ እያደረገ ያለውን ድጋፍ ወደ ሌሎች ዘርፎችም ለማስፋት ማቀዱን መግለፁንም ምክትል ጠቅላይ ሚኒስትሩ ተናግረዋል።( ኢዜአ)    